Cuvântul Sfântului loan Teologul 
despre Adormirea preasfintei Născătoare de Dumnezeu 


I. Maria la mormântul Domnului 

Ori de câte ori preasfânta și preacinstita Născătoare de Dumnezeu și pururea Fecioară, 
Maria, mergea la sfântul mormânt al Domnului nostru, ca să ardă mirozne bune și ca să-şi plece 
sfinții săi genunchi, îl ruga stăruitor pe Cel născut din ea, pe Hristos, Dumnezeul nostru, s-o 
dezlege de cele pământeşti şi s-o ridice la ceruri. 


II 

ludeii, văzând că-şi petrece mai toată vremea la mormântul dumnezeiesc, s-au dus la 
arhiereii lor şi le-au zis: "Maria merge în fiecare zi la mormânt." Atunci arhiereii au chemat 
străjerii pe care-i rânduiseră tot ei, ca să nu îngăduie nimănui să se roage la sfântul mormânt, și 
i-au întrebat dacă este adevărat ce se spune despre Maria. Dar străjerii au răspuns că niciodată 
n-o văzuseră pe-acolo. Căci Dumnezeu nu le îngăduia s-o vadă, cu toate că se afla chiar lângă ei. 


III. Arhanghelul Gabriel 

Într-o zi de vineri Sfânta Maria se duse, ca de obicei, la mormânt. Şi pe când se ruga, iată, 
s-au deschis cerurile şi arhanghelul Gabriel a coborât lângă ea şi i-a zis: "Bucură-te, Născătoarea 
lui Hristos, Dumnezeul nostru! Căci ruga ta a străbătut cerurile și a fost primită de Cel ce s-a născut 
din tine. Peste puţin vei părăsi lumea aceasta, după cum ţi-a fost vrerea, și te vei duce lângă Fiul 
tău, la viaţa cea adevărată și fără de sfârșit." 


IV 

Auzind acestea de la sfântul arhanghel, Maria se întoarse la Betleem, împreună cu trei 
fecioare care-o îngrijeau. După ce dormi puţin, se sculă şi zise către fecioare: "Aduceţi-mi o 
cădelniță, căci vreau să mă rog!" Și acelea făcură ce li s-a poruncit. 


V 

Apoi se rugă așa: "Doamne Isuse Hristoase, care în imensa Ta bunătate ai binevoit să Te 
naști din mine, ascultă glasul meu și trimite-mi-l pe apostolul Tău loan, pentru ca lui, primul, să 
dăruiesc pârga bucuriei mele. Încă Te mai rog să mi-i trimiţi prin porunca Ta sfântă şi pe ceilalţi 
apostoli ai Tăi, atât pe cei care sălășluiesc lângă Tine, cât și pe cei din viaţa aceasta, oriunde s-ar 
afla ei, pentru ca, văzându-i, să binecuvântez numele Tău vrednic de toată lauda. Sânt încredinţată 
că vei da ascultare în toate roabei Tale." 


VI. Adunarea apostolilor 

Pe când se ruga ea așa, am apărut eu, Ioan, fiind răpit şi adus tocmai din Efes de către 
Duhul Sfânt într-un nor. Acesta m-a așezat chiar acolo unde zăcea Maica Domnului meu. Am 
intrat la ea, L-am slăvit pe Cel născut din pântecele ei și am zis: "Bucură-te, Maica Domnului meu, 
care L-ai născut pe Hristos, Dumnezeul nostru, și veselește-te, căci vei pleca din viaţa aceasta în 
mare slavă!" 


VII 

lar sfânta Născătoare de Dumnezeu îi mulțumi lui Dumnezeu pentru că eu, loan, am venit 
lângă ea. Iși aminti de cuvintele Domnului de pe cruce: "Jat-o pe mama ta; iată-l pe fiul tău!" Cele 
trei fecioare veniră și i se închinară. 


VIII 

Atunci sfântă Născătoare de Dumnezeu îmi zice: "Roagă-te și arde tămâie!" Şi eu m-am 
rugat aşa: "Doamne Isuse Hristoase, care ai făcut atâtea minuni, fă și acum o minune în faţa celei 
care Te-a născut: ia-o pe Maica Ta din viaţa aceasta, ca să se sperie cei ce Te-au răstignit și n-au 

crezut în Tine!" 


IX 

După ce mi-am încheiat rugăciunea, sfântă Maria mi-a zis: "Adu-mi cădelnița!" Şi 
împrăştiind tămâie a zis: "Slavă ţie, Dumnezeul meu și Domnul meu, slavă ţie! lată, s-a împlinit tot 
ce mi-ai făgăduit înainte de a Te sui la ceruri: că atunci când va fi să plec din lumea aceasta vei 
veni Tu însuţi la mine cu slavă, împreună cu ceata îngerilor Tăi." 


X 

Eu, Ioan, aşa vorbesc către ea: "Domnul nostru Isus Hristos și Dumnezeul nostru va veni 
îndată și-L vei vedea, după cum ţi-a făgăduit." Sfântă Născătoare de Dumnezeu îmi zise: "Iudeii s- 
au jurat că-mi vor arde trupul când mă voi sfirși". lar eu, i-am zis: "Trupul tău sfânt și cinstit nu va 
cunoaște stricăciune". Atunci ea mi-a poruncit: "Adu-mi cădelniţa, împrăștie tămâie și roagă-te!" 

Apoi se auzi un glas din ceruri zicând: Amin! 


XI 

Eu, loan, am auzit glasul acela. Duhul Sfânt m-a întrebat: "loan, ai auzit glasul acela care a 
vorbit din ceruri după ce ţi-ai sfirşit rugăciunea?" Eu am răspuns: "Da, l-am auzit." Duhul Sfânt 
mi-a zis iarăşi: "Glasul pe care I-ai auzit vestește că fraţii tăi, apostolii, și sfintele puteri vor veni 
îndată; chiar astăzi vor fi aici." 


XII 

Eu, loan, când am auzit acestea am început să mă rog. Duhul Sfânt grăi așa către apostoli: 
"Să veniţi cu toții, aduși de nori de la marginile pământului și să vă adunați în sfântul Betleem, căci 
Maica Domnului nostru Isus Hristos e cuprinsă de neliniștea morții: Petru, de la Roma, Pavel, din 
Tiberia, Toma, din mijlocul Indiei, Iacob, de la Ierusalim." 


XIII 

Andrei, fratele lui Petru, Filip, Luca, Simon Cananeanul şi Tedeu, care erau morți, au fost 
sculați din mormintele lor de către Duhul Sfânt. lată cum le-a vorbit Acesta: "Să nu credeți că 
acum este Învierea! Nu, ci v-aţi sculat din morminte ca să mergeţi și să o salutaţi pe cinstita și 
făcătoarea de minuni Maică a Domnului și Mântuitorului vostru Isus Hristos. Căci a sosit ziua ieșirii 
ei din această lume și a suirii la ceruri." 


XIV 

Marcu, aflat încă în viață, a venit de la Alexandria și s-a alăturat celorlalți apostoli care, 
după cum am zis, se adunaseră din toate colțurile lumii. Petru a fost ridicat pe un nor și a stat la 
mijloc, între cer și pământ, cu ajutorul Duhului Sfânt. 
La fel ceilalți apostoli, tot cu ajutorul Duhului Sfânt, erau luaţi pe câte un nor și aduși lângă Petru. 
Astfel, cum am zis, toți ne-am adunat prin lucrarea Duhului. 


XV 

După ce-am intrat la Maica Domnului Dumnezeului nostru și i ne-am închinat, i-am zis: 
"N-ai teamă și nu te întrista! Domnul Dumnezeu, Cel născut din tine, te va lua cu slavă din lumea 
aceasta." Ea, auzind de Dumnezeu, Mântuitorul ei, s-a bucurat nespus, a stat pe pat şi a vorbit 
apostolilor: "Acum sunt încredinţată că Învățătorul şi Dumnezeul nostru va să vină din ceruri și-L 
vor sorbi, nesăţioși, ochii mei. Așa mă voi dezlega de viaţa aceasta - privindu-L pe El, după cum v- 
am privit și pe voi când aţi venit lângă mine. Dar vreau să-mi spuneţi, de unde aţi știut că sunt pe 
ducă și din ce ţinuturi aţi venit până aici, fiindcă aţi ajuns foarte repede." (Deși nimic nu mi-a 
ascuns Cel ce S-a născut din mine, Domnul nostru Isus Hristos, Dumnezeul tuturora; da, şi acum 
cred că El este Fiul Celui Preaânalt.) 

XVI. Prezentarea apostolilor 
Răspunzând, Petru a zis apostolilor: "Fiecare în parte să împlinească voia Maicii Domnului 
nostru, luând aminte la ceea ce ne-a vestit și poruncit Duhul Sfânt!" 


XVII 

Atunci eu, loan, am luat cuvântul și am zis: "Eu mă aflam în Efes. Tocmai când mă 
îndreptam către sfântul altar, ca să încep liturghia, Duhul Sfânt îmi vorbește: „Se apropie ceasul 
plecării dintre noi a Maicii Domnului Meu. Mergi așadar la Betleem, să-ţi iei rămas bun de la 
dânsa!” 

Pe loc, un nor de lumină m-a smuls de la pământ și m-a așezat lângă ușa casei unde stăteai 

întinsă. 


XVIII 

Apoi a luat cuvântul Petru şi a zis: "Eu mă aflam la Roma când am auzit glasul Duhului 
Sfânt vorbindu-mi: „Maica Domnului tău trebuie să plece dintre noi fiindcă i s-a apropiat ceasul. 
Mergi la Betleem, ca să-ţi iei rămas bun." 

Un nor de lumină m-a smuls de la pământ. Atunci i-am văzut pe ceilalți apostoli venind, 
tot pe nori, către mine și am auzit un glas care zicea: „Mergeţi cu toţii la Betleem!" 


XIX 

Apoi a luat cuvântul Pavel şi a zis: "Eu mă aflam de puţină vreme într-un oraș de lângă 
Roma, numit „ţinutul Tiberinilor”, când L-am auzit pe Duhul Sfânt zicându-mi: „lată, Maica 
Domnului tău părăsește lumea aceasta și, dezlegându-se de ea, își croiește drum către cer. Mergi și 
tu la Betleem ca să-ţi iei rămas bun.” 

Un nor de lumină m-a luat pe sus și m-a așezat lângă voi." 


XX 

Apoi a luat cuvântul Toma şi a zis: "Eu mă aflam în India unde, prin harul lui Hristos, 
predicarea Evangheliei făcea rod bun. Tocmai eram pe punctul de a-l boteza pe însuși fiul surorii 
regelui, pe nume Labdanos, când, dintr-o dată, Duhul Sfânt grăiește către mine: „Și tu, Toma, să fii 
de faţă în Betleem, ca să-ţi iei rămas bun de la Maica Domnului tău, care trece la cele cerești.” 

Un nor de lumină m-a smuls de la pământ și m-a așezat lângă voi." 


XXI 

Apoi a luat cuvântul Marcu şi a zis: "Eu mă aflam în cetatea Alexandriei și împlineam 
slujba de la ceasul al treilea. Tocmai când începusem să mă rog, Duhul Sfânt m-a smuls de la 
pământ și m-a adus lângă voi." 


XXII 

Apoi a luat cuvântul Iacob şi a zis: "Când eram la Ierusalim, Duhul Sfânt mi S-a încredinţat 
vorbindu-mi: „Mergi la Betleem, căci Maica Domnului tău se pregătește să urce la cer!” 

Un nor de lumină m-a smuls și m-a așezat lângă voi." 


XXIII 

Apoi a luat cuvântul Matei şi a zis: "Eu L-am slâvit și-L slăvesc pe Dumnezeu din toate 
puterile mele, căci, aflându-mă pe o corabie și stârnindu-se pe mare o furtună cu valuri cumplite, 
dintr-o dată un nor de lumină a umbrit vâltoarea și a potolit furtuna. 

lar pe mine m-a smuls și m-a adus lângă voi." 


XXIV 


Apoi au luat cuvântul cei care veniseră mai înainte; şi au povestit cu toţii ce li s-a 
întâmplat. 

Bartolomeu a zis: "Eu mă aflam în Tebaida, propovăduind cuvântul lui Dumnezeu, când, 
iată, vine Duhul Sfânt şi-mi vorbește: „Maica Domnului tău se pregătește să urce la cer. Mergi 
așadar la Betleem și ia-ţi rămas bun de la ea!" 

Un nor de lumină m-a smuls de la pământ și m-a adus lângă voi." 


XXV 

Toate acestea le-au zis apostolii către sfântă Născătoare de Dumnezeu: de unde a venit 
fiecare şi în ce fel. Atunci ea şi-a întins mâinile către cer și s-a rugat așa: "Doamne, ador, laud și 
preaslăvesc numele Tău vrednic de multă cinstire, căci ţi-ai aplecat privirea spre sărmană roaba 
Ta și m-ai umplut de măreție, Atotputernicule! lată, mă binecuvântează toate neamurile!” 


XXVI. Minunile săvârşite de Maica Domnului 

După ce s-a rugat a zis apostolilor: "Ardeţi tămâie și rugați-vă!" Şi-n timp ce ei se rugau, a 
tunat în cer și s-a auzit un zgomot cumplit, ca huruitul roților de car. O uriașă oştire de îngeri şi 
de puteri a apărut atunci și s-a auzit un glas ca al Fiului Omului. Serafimii au înconjurat casa 
unde stătea întinsă sfântă și preacurata Maică a lui Dumnezeu şi Fecioară. 

Astfel că toţi locuitorii Betleemului au văzut minunile și-au mers să le vestească celor din 
Ierusalim. 


XXVII 

După ce-a răsunat acel glas, soarele şi luna au apărut chiar lângă casă. Tot acolo a stat și o 
adunare a primilor născuţi dintre sfinţi, aducând slavă şi cinstire Maicii Domnului. S-au văzut 
multe semne miraculoase: orbi care și-au recăpătat vederea, surzi care au început să audă, 
şchiopi care au început să umble, leproşi vindecaţi şi oameni posedaţi de duhuri necurate 
tămăduiți. Oricine, suferind de vreo boală ori slăbiciune, atingea pe dinafară peretele casei în 
care zăcea Maria şi striga: "Sfântă Marie, Născătoarea lui Hristos, Dumnezeul nostru, miluiește- 
ne!", îndată era vindecat. 


XXVIII 

Multe mulțimi de oameni, adunate din toate ţările la Ierusalim, spre a se ruga, auzind de 
minunile petrecute în Betleem prin Maica Domnului, au venit aici și au început să se roage 
pentru vindecarea diferitelor boli. Ceea ce s-a și întâmplat! Și a fost atunci o bucurie de 
nedescris! Cei vindecați împreună cu toţi cei care erau de față I-au slăvit pe Hristos, Dumnezeu 
nostru, şi pe Maica Sa. La întoarcerea de la Betleem întreg Ierusalimul cânta psalmi și cântece 
duhovniceşti, ca-n zi de sărbătoare. 


XXIX. Evreii caută pricină Mariei 

Preoţii iudeilor şi poporul şi-au ieşit din minţi auzind de cele întâmplate. Atunci, apucaţi 
de un zel trufaș, după ce au convocat iarăși o adunare smintită, hotărăsc să trimită mulțimea 
întărâtată la Betleem, asupra sfintei Născătoare de Dumnezeu și asupra sfinților apostoli. Dar 
tocmai când iudeii erau gata să se repeadă asupra Betleemului - se aflau la numai o mie de paşi 
depărtare - li s-a arătat o vedenie atât de cumplită, încât pe loc li s-au împiedicat picioarele. S-au 
întors deci la cei de-un neam cu ei şi au povestit arhiereilor despre cumplita viziune. 


XXX 

Aceștia însă, fierbând şi mai tare de mânie, se duc direct la guvernator, strigând așa: 
"Neamul iudeilor va fi stârpit din pricina acestei femei! De aceea îţi cerem s-o izgonești din Betleem 
și din provincia lerusalimului!" Guvernatorul, înfricoşat de minunile săvârşite acolo, le-a zis: "Ba 
n-am s-o izgonesc, nici din Betleem, nici din altă parte!" ludeii se îndârjeau, urlând şi conjurându-l 
în numele Cezarului Tiberiu, să-i alunge pe apostoli din Betleem. "Dacă nu faci asta - ziceau ei - te 
vom pâri Cezarului!" 

Silit de împrejurări guvernatorul trimite un hiliarh asupra apostolilor din Betleem. 

XXXI 

Dar Duhul Sfânt le spune apostolilor şi Maicii Domnului: "lată, guvernatorul, silit de iudeii 
răzvrătiți, a trimis un hiliarh asupra voastră. Ci voi ieșiţi din Betleem și n-aveţi nici o teamă! Căci 
am să vă duc pe un nor până la lerusalim. Puterea Tatălui, a Fiului și a Sfintului Duh este cu voi." 


XXXII 

Apostolii se ridicară în grabă, ieşiră din casă purtând patul stăpânei Născătoare de 
Dumnezeu și o apucară spre lerusalim. Și, pe dată, ajutaţi de un nor, după cum vestise Duhul 
Sfânt, se pomeniră în lerusalim, acasă la stăpâna lor. 

Ridicându-se, au cântat imnuri de slavă timp de cinci zile, fără încetare. 


XXĂXIII 

Hiliarhul ajunse la Betleem și, negăsind-o nici pe Maria, nici pe apostoli, îi luă la rost pe 
betleemiți zicându-le: "N-aţi venit voi să povestiți guvernatorului și preoților despre semnele și 
minunile care s-au întâmplat aici şi cum s-au adunat apostolii din toate colțurile lumii? Ei bine, 
unde sunt aceștia!? Haideţi chiar acum la Ierusalim, înaintea guvernatorului!". Căci hiliarhul nu 
ştia că apostolii și Maica Domnului plecaseră la lerusalim. Așa că îi luă pe betleemiţi, îi duse 
înaintea guvernatorului şi-i spuse acestuia că nu descoperise pe nimeni. 


XXXIV 

După cinci zile, datorită semnelor și minunilor săvârşite, guvernatorul, preoții şi întreaga 
cetate aflară că Maica Domnului era în casa ei din lerusalim, împreună cu apostolii. Atunci o 
mulțime de bărbaţi, femei şi fecioare dădu năvală acolo strigând: "Sfântă Fecioară care l-ai 
născut pe Hristos, Dumnezeul nostru, adu-ţi aminte și de neamul omenesc!" 


XXXV 

Văzând toate acestea și împinși mai rău de patimă, iudeii şi preoții lor au luat lemne și foc 
şi voiau să aprindă casa în care se afla Maica Domnului cu apostolii. Guvernatorul stătea și 
urmărea scena de departe. 

Când iudeii ajunseră la ușa casei, o pălălaie mare, stârnită de un înger, ieși dinăuntru și 
arse o mulțime de iudei. Atunci întreaga cetate se umplu de o spaimă cumplită și începu să 
slăvească pe Dumnezeul născut din pântecele Mariei. 


XXXVI 

Guvernatorul, văzând cele întâmplate, strigă la tot poporul: "Cu adevărat Fiu al lui 
Dumnezeu este Cel născut din Fecioara pe care voi doreaţi s-o alungaţi! Semnele acestea 
miraculoase vin de la Dumnezeu Cel adevărat!" 

Atunci se făcu o schismă în rândul iudeilor și mulţi crezură în numele Domnului nostru 
Isus Hristos datorită minunilor săvârşite. 


XXĂXVII. Urcarea sufletului Mariei la cer 

Aşadar, după ce s-au întâmplat toate minunile acestea prin Născătoarea de Dumnezeu și 
pururea Fecioară Maria, Maica Domnului, fiind noi împreună cu ea în lerusalim, Duhul Sfânt ne-a 
vorbit aşa: "Știţi că într-o zi de duminică a primit Fecioara vestea cea bună de la arhanghelul 
Gabriel; într-o duminică s-a născut, la Betleem, Mântuitorul; tot într-o duminică au ieșit copiii cu 
ramuri de palmieri în întâmpinarea Domnului zicând: „Osana întru cei de sus, binecuvântat cel 
ce vine în numele Domnului!”; într-o duminică a înviat din morţi; într-o duminică va veni să 
judece pe vii și pe morți; și tot într-o duminică va cobori din ceruri, ca să slobozească și să 
cinstească suirea la cer a sfintei și preaslăvitei Fecioare care L-a născut." 

XXXVIII 

lar în duminica aceea Maica Domnului spune apostolilor: "Ardeți tămâie, căci vine Hristos 
cu ceata îngerilor!" 

Și, iată, Hristos apare aşezat pe un tron de heruvimi. 

Şi-n timp ce noi toți stăteam în rugăciune, se ivi o mulțime de îngeri. Cu ei se afla şi 
Domnul, care era așezat pe spatele heruvimilor, în toată puterea Sa. La apariţia Fiului Său Unul- 
Născut, un șuvoi de lumină se revărsă peste Sfântă Fecioară și toate puterile cerești, căzându-i 
înainte, i se închinară. 


XXXIX 

Atunci Domnul o chemă pe Maica Lui: "Maria!" Şi ea îi răspunse: "lată-mă, Doamne!" 
Domnul îi zise iar: "Nu te întrista, ci mai bine să se bucure și să se veselească sufletul tău! Fiindcă 
ai căpătat harul să poţi vedea slava care mi-a fost dăruită de Tatăl meu." 

Sfântă Maică a lui Dumnezeu își ridică atunci privirile și văzu în EI o slavă pe care gura 
omenească nu este în stare s-o rostească ori s-o cuprindă. 

Domnul a rămas lângă ea și i-a zis: "lată, din clipa aceasta trupul tău neprețuit va locui, 
neschimbat, în paradis, iar sufletul tău sfânt, scăldat într-o lumină extraordinară, în ceruri, printre 
comorile Tatălui Meu, acolo unde domnesc pacea și bucuria îngerilor, ba încă și mai sus." 


XL 

Maica Domnului a răspuns zicând: "Pune mâna Ta dreaptă peste capul meu, Doamne, și 
binecuvântează-mă!" Atunci Domnul întinse mâna Sa neîntinată și o binecuvântă. Și ea, 
apucându-i dreapta neîntinată, o sărută şi zise: "Mă închin înaintea acestei mâini care a făcut 
cerul și pământul și chem în ajutor numele Tău vrednic de multă laudă, Hristoase Dumnezeule, 
Împăratul veacurilor, singurul născut al Tatălui, şi te rog să o primeşti la Tine pe roaba Ta; Te rog 
pe Tine, care ai binevoit să Te naști dintr-o biată femeie ca mine spre mântuirea neamului 
omenesc, prin lucrarea cea tainică. Ajută-l pe tot omul care invocă, se roagă sau numai rostește 
numele roabei Tale!" 


XLI 

După ce a terminat de spus aceste cuvinte, apostolii se apropie de picioarele ei şi-i zic: 
"Maică a Domnului, lasă lumii o binecuvântare căci în curând ai s-o părăsești -, așa cum ai 
binecuvântat-o și ai înviat-o după ce pierise, născând din trupul tău Lumina lumii." lar Maica 
Domnului, prinzând a se ruga, zise: "Dumnezeule, care prin mare bunătatea Ta ai trimis din ceruri 
pe Fiul Tău Unul-Născut, ca să locuiască în bietul meu trup și care ai binevoit să Te naști dintr-o 
ființă sărmană ca mine, ai milă de lumea aceasta și de tot sufletul care Te cheamă în ajutor!" 


XLII 

Apoi se rugă iar, zicând: "Doamne, Împărat al cerurilor, Fiu al Dumnezeului Celui viu, 
primește pe oricine cheamă numele Tău, ca să fie slăvită nașterea Ta!" 

Apoi se rugă iar zicând: "Doamne Isuse Hristoase, care ești atotputernic în cer și pe pământ, 
îndrept această rugăminte către Numele Tău sfânt: dacă undeva sau cândva este pomenit numele 
meu, sfințește locul acela și umple-i de slavă pe cei care Te slăvesc pe Tine prin numele meu! 
Primește-le lor toate darurile, cererile și rugăciunile!" 


XLIII 

Şi după ce s-a rugat ea în felul acesta, Domnul i-a zis: "Să se bucure și să se veselească 
inima ta! Căci i-au fost date toate darurile şi tot harul de la Tatăl Meu din ceruri, de la Mine și de 
la Duhul Sfânt. Sufletul care va chema numele tău în ajutor nu numai că nu se va căi, dar va găsi 
milă, mângâiere, sprijin şi bucurie, atât în veacul acesta, cât și în cel viitor înaintea Tatălui Meu din 
ceruri." 

XLIV 

Domnul se întoarse apoi către Petru şi-i zise: "A sosit clipa să începi cântarea!" lar când 
Petru a început cântarea, toate puterile cereşti au răspuns în cor "Aleluia!" Atunci chipul Maicii 
Domnului străluci mai tare decât lumina. 

Apoi se ridică și-i binecuvântă cu mâna ei pe apostoli. Și toţi îl slăviră pe Dumnezeu. lar 
Domnul, desfăcându-și mâinile neîntinate, îi primi sufletul sfânt și curat. 


XLV 

Când sufletul ei curat a ieșit din trup, locul s-a umplut de o mireasmă plăcută şi de o 
lumină extraordinară. lar din ceruri se auzea un glas zicând: "Fericită ești tu între femei!" Atunci 
Petru, eu, loan, Pavel și Toma am alergat și i-am îmbrățișat picioarele slăvite, ca să ne sfințim. 

Cei doisprezece apostoli i-au aşezat trupul cinstit şi sfânt într-un sicriu și l-au luat cu ei. 


XLVI. Convertirea lui lephonias pângăritorul 

Dar iată că, pe când o ridicau ei, un iudeu pe nume Iephonias, vânjos la trup, se repezi 
asupra sicriului. Atunci un înger al Domnului îi reteză amândouă braţele din umeri, cu o sabie de 
foc, lăsându-le să atârne în aer, pe lângă sicriu. 


XLVII 

După această minune toţi iudeii care erau de față au început să strige: "Negreșit, un zeu 
adevărat s-a născut din tine, Născătoare de Dumnezeu şi pururea Fecioară, Maria!" Însuşi 
lephonias, fiind însuflețit de Petru să mărturisească despre minunile lui Dumnezeu, a strigat 
ridicându-se în picioare: "Sfintă Marie, care l-ai născut pe Hristos, Dumnezeul, miluiește-mă!" 
Atunci Petru s-a întors către el şi i-a zis: "În numele Celui născut din aceasta, să se lipească la loc 
braţele ce ţi-au fost smulse din trup!" Şi îndată braţele care atârnau pe lângă sicriul stăpânei s-au 
întors şi s-au lipit de trupul lui Iephonias. lar el a crezut şi l-a slăvit pe Hristos, Dumnezeu 
născut din Maria. 


XLVIII. Urcarea trupului Mariei la rai 

După săvârşirea minunii apostolii ridicară sicriul şi așezară sfântul și cinstitul trup în 
Ghetsimani, într-un mormânt proaspăt făcut. 

Și îndată din sfântul mormânt al stăpânei noastre Născătoare de Dumnezeu au început să 
iasă miresme neasemuit de plăcute. Trei zile la rând s-au auzit glasurile unor îngeri nevăzuțţi, 
slăvindu-L pe Copilul ei, Hristos, Dumnezeul nostru. După trei zile glasurile au încetat. Câţi se 
aflau acolo au ştiut că trupul ei curat şi slăvit se strămutase în rai. 


XLIX 

După ce s-a strămutat ea acolo, ni s-au arătat Elizabeta, maica sfântului loan Botezătorul, 
Ana, maica stăpânei noastre, Avraam, Isaac, lacob şi David. Toţi cântau "Aleluia" şi toate corurile 
sfinţilor se închinau în fața rămășițelor sfinte ale Maicii Domnului. 

Apoi am văzut un nor luminos a cărui strălucire nu are asemănare. Mulţime de miresme 
umplea locul acela din paradis unde se strămutase sfântul și nepreţuitul ei trup și o melodie de 
slavă pentru Cel născut din ea, atât de dulce cum numai fecioarelor le este dat s-asculte, se 
revărsa întruna, fără să te poţi sătura vreodată de farmecul ei. 


L 

Noi, apostolii, după ce am privit slăvita urcare la cer a trupului ei sfânt, am lăudat pe 
Dumnezeu pentru că ne-a arătat minunile Sale cu prilejul dezlegării de această lume a Maicii 
Domnului nostru Isus Hristos. Să ne învrednicim cu toții de rugăciunile și mijlocirile ei, sub 
sfânta ei ocrotire, bunăvoință şi pază, atât în veacul acesta, cât și în cel viitor, slăvindu-L 
deopotrivă, în orice clipă şi în orice loc, pe Fiul său Unul-Născut, împreună cu Tatăl şi cu Sfântul 
Duh, în vecii vecilor. Amin. 

Urcarea la cer a Maicii Domnului 
(Transitus B) 


| 

Atunci când Domnul şi Mântuitorul nostru, Isus Hristos, răstignit pentru a da viață 
întregii lumi, spânzura pe cruce i-a văzut alături pe Maica Sa, șezând, precum şi pe loan 
Evanghelistul, pe care-l îndrăgea mai mult decât pe ceilalți apostoli, întrucât acesta era singurul 
cu trup feciorelnic. Și i-a dat-o lui în grijă pe sfântă Maria, zicându-i: "Iat-o pe maica ta!" lar ei 
zicându-i: "lată-l pe fiul tău!" Din ceasul acela aşadar Sfântă Născătoare de Dumnezeu a rămas în 
grija lui loan până la sfirşitul vieţii sale. lar după ce apostolii se risipiră prin lume, ca să predice 
fiecare după cum îi era scris - ea a mas în casa părinţilor lui loan, lângă Muntele Măslinilor. 


II 

În al doilea an după ce Hristos, biruind moartea, se înălță la cer, Maria începu să plângă în 
odaia sa, căci se topea de dorul Fiului ei. Şi, iată, un înger strălucitor din cale-afară, cu chipul de 
lumină, stătu înaintea ei și prinse a-i grăi dându-i bineţe: "Să trâiești, tu, cea binecuvântată de 
Domnul, pace ţie de la Cel care i-a trimis pace și lui lacob prin proorocii Săi. lată o ramură de 
palmier! Domnul ţi-a trimis-o din rai, pentru ca unul (dintre apostoli) să o ducă înaintea sicriului 
tău, după ce, peste trei zile, vei ieși din trup. Fiul Tău te așteaptă împreună cu toate tronurile, cu 
toți îngerii şi cu toate puterile cerului." Atunci Maria a zis îngerului: "Te rog să mi-i aduci în 
preajmă pe apostolii Domnului Isus Hristos." La aceasta îngerul răspunse: "Chiar astăzi, prin 
puterea Domnului meu Isus Hristos toţi apostolii vor veni lângă tine." Maria: "Și te mai rog să-mi 
dai binecuvântarea ta, pentru ca nici una dintre puterile iadului să nu-mi stea împotrivă în clipa 
când sufletul meu se va slobozi din trup și să nu-l văd pe prinţul întunericului!" Îngerul răspunse: 
"Puterea iadului nu-ţi va face nici un rău, căci Domnul Dumnezeul tău, căruia eu îi sunt slujitor și 
trimis, ţi-a dat binecuvântare veșnică. Nu crede așadar că mie mi se datorează faptul că nu vei da 
ochii nici o clipă măcar cu prinţul întunericului; nu mie, ci Aceluia pe care I-ai purtat în pântece. 
Căci a Lui este puterea în vecii vecilor." Şi după ce grăi așa îngerul dispăru cu mare strălucire. lar 
ramura de palmier sclipea cu o lumină extraordinară. Atunci Maria şi-a pus cele mai alese 
veşminte. Și luând ramura de palmier, pe care o primise din mâna îngerului, a ieșit pe Muntele 
Măslinilor şi a început să se roage așa: "Doamne, niciodată n-aș fi fost vrednică să te primesc în 
pântecele meu, dacă Tu nu te-ai fi îndurat de mine; totuși eu am avut grijă de comoara pe care mi- 
ai încredinţat-o. De aceea îndrăznesc să-ţi cer, Împărat al slavei, să mă ferești de puterile gheenei. 
Căci dacă cerurile și îngerii tremură zi de zi în faţa Ta, cu atât mai mult se teme un om, făcut din 
tină, care n-are într-însul nimic bun în afară de ce-a primit de la tine, cu atâta sfântă dărnicie. Tu, 
Doamne, ești Dumnezeu binecuvântat în veci." Şi zicând acestea se întoarse în odaia sa. 


III 

Şi iată că dintr-o dată, în vreme ce Ioan predica la Efes, într-o zi de duminică, s-a stârnit 
un cutremur mare, în ceasul al treilea din zi, şi câțiva nori îl ridicară și-l răpiră din fața ochilor 
tuturora. Şi-l aduseră înaintea casei unde se afla Maria. El împinse ușa acelei casei şi intră. Cum îl 
văzu, Maria fu cuprinsă de bucurie şi zise: "Rogu-te, fiule loan, amintește-ţi de cuvintele Domnului 
meu Isus Hristos, prin care m-a încredinţat ţie! Căci peste trei zile voi ieși din trup și i-am auzit pe 
iudei sfătuindu-se așa: „Să așteptăm ca aceasta, care l-a purtat în pântece pe amăgitor să piară, și 
să-i ardem trupul!” 

Apoi Maria l-a chemat pe sfântul loan în cel mai tainic loc al casei și i-a arătat veșmintele 
de-ngropăciune precum și frunza luminoasă de palmier, primită în ajun de la înger, poruncindu-i 
să o ducă înaintea sicriului său până la mormânt. 


IV 
lar sfântul Ioan răspunse: "Dar cum o să mă pot îngriji singur de înmormântare, dacă fraţii 
mei, ceilalți apostoli ai Domnului Isus Hristos, nu vor veni să-ţi cinstească pentru ultima oară 

trupul?" Şi numai ce spuse vorbele acestea, că, prin porunca lui Dumnezeu, toţi apostolii au fost 
ridicați pe nori din locurile unde predicau și s-au trezit în fața casei în care locuia Maria. Și 
dându-și bineţe se tot întrebau cu mirare: "De ce oare ne-a adunat Domnul în locul acesta?" 


V 

Toţi apostolii, plini de bucurie, au rostit împreună rugăciunea domnească. Și după ce au 
zis "Amin" a apărut şi fericitul loan şi le-a destăinuit ce și cum. Atunci apostolii au intrat în casă, 
au găsit-o pe Maria şi i-au grăit aşa: "Fii binecuvântată de Domnul care a făcut cerul și pământul!" 
Şi ea răspunse: "Pace vouă, frați preaiubiţi! Dar cum aţi venit până aici?" Şi ei au povestit cum au 
venit, fiecare în parte ridicat pe nori şi lăsat înaintea casei. Ea le-a grăit: "Așadar Dumnezeu nu m- 
a amăgit făgăduindu-mi că o să vă înfăţișaţi aici. Căci eu urmez calea întregii lumi și sunt sigură că 
Domnul v-a adus acum lângă mine ca să-mi mângâiaţi sufletul chinuit de cele ce-or să vină. Vă rog 
dar, să ne așezăm și să priveghem împreună pină la ceasul venirii Domnului, când va trebui să ies 
din trup." 


VI 

Toţi s-au așezat de jur-împrejurul ei și au început s-o mângâie, aducând vreme de trei 
zile, neîntrerupt, slavă lui Dumnezeu. Și a treia zi pe la ceasul al treilea o toropeală s-a lăsat peste 
toţi cei ce se aflau în casă, încât nimeni n-a mai putut priveghea în afară de apostoli și de trei 
fecioare. Atunci, dintr-o dată, s-a arătat Domnul Isus Hristos cu o mare mulțime de îngeri și o 
strălucire nemaipomenită s-a pogorât peste locul acela. lar îngerii cântau imnuri și-l slăveau 
îndeolaltă pe Domnul. Mântuitorul a zis: "Vino, mărgăritar nepreţuit, intră în sălașul vieţii 
veșnice!" 


VII 

Atunci Maria s-a culcat cu fața la pământ și închinându-se lui Dumnezeu a zis: 
"Binecuvântat numele slavei Tale, Doamne Dumnezeul meu, care ai găsit vrednic să o alegi pe 
roaba Ta şi să-i încredinţezi taina Ta cea ascunsă! Amintește-ţi de mine, Doamne, Împărat al 
slavei! Căci tu știi că Te-am iubit din toată inima mea și am păstrat comoara pe care mi-ai 
încredinţat-o. Primește-o dar pe roaba Ta și scapă-mă, Doamne, de puterile întunericului; fă ca nici 
un ghiont al Satanei să nu mă atingă și să nu văd ieșindu-mi în cale duhurile cele înfricoșătoare!" 
Mântuitorul răspunse: "Când Eu, trimis de Tatăl, ca să mântuiesc lumea, stăteam atârnat pe cruce, 
prințul întunericului a venit la Mine. Dar negăsind nici o urmă din lucrarea lui diavolească, a plecat 
înfrânt şi călcat în picioare. Tu, dacă-l vei vedea, îl vei vedea după legea neamului omenesc, căreia i 
te supui murind, dar el nu-ţi poate face nimic, fiindcă Eu sunt cu tine și te voi ajuta. Vino dar fără 
grijă, căci te așteaptă oștile cerești, ca să te însoțească la bucuriile raiului". Şi după ce Domnul a 
grăit aşa, Maria s-a ridicat de la pământ, s-a întins pe patul ei și mulțumind lui Dumnezeu şi-a dat 
duhul. lar apostolii i-au văzut sufletul, atât de alb și de strălucitor, încât nici o limbă omenească 
nu l-ar putea descrie. Căci era cu mult mai presus de strălucirea ninsorii, iar prin splendoarea 
luminii depășea metalele strălucitoare și argintul. 


VIII 

Atunci Mântuitorul a zis: "Ridică-te, Petru, ia trupul Mariei și așază-l în partea din dreapta 
a orașului, spre răsărit, caută apoi un mormânt nou în care să-l îngropi și așteptaţi-mă să vin 
iarăși!" Şi zicând acestea Domnul încredință sufletul sfintei Maria lui Mihail, păzitorul raiului și 
stăpân peste neamul iudeilor. Şi Gabriel era cu dânsul. lar Domnul se întoarse în cer laolaltă cu 
îngerii. 


IX 

Cele trei fecioare care se aflau acolo în priveghere au luat trupul fericitei Maria ca să-l 
spele după obiceiul îngropăciunii. Și după ce l-au dezbrăcat de haine, trupul cel sfânt a prins să 
strălucească atât de puternic, încât de atins putea fi atins doar cu îngăduinţa lui Dumnezeu, dar 

de văzut nu putea fi nicicum văzut din cauza prea marii străluciriss. Doar strălucirea Domnului 
era mai puternică. lar trupul nu avea nici o murdărie și nu mirosea deloc. Cum l-au îmbrăcat însă 
în veșminte de rând, lumina aceea a prins să se întunece încetul cu încetul. Și era trupul fericitei 
Maria asemenea florilor de crin şi o miroznă îmbătătoare ieşea dintr-însul, o miroznă fără 
seamăn pe lume. 


X 

Și i-au aşezat trupul într-un sicriu, după care apostolii au început a se întreba: "Cine va 
duce ramura de palmier înaintea sicriului?" loan a grăit aşa către Petru: "Tu, care ești întâiul în 
apostolat, se cuvine să duci ramura de palmier înaintea sicriului." Dar Petru a răspuns: "Numai tu 
ţi-ai păstrat fecioria, dintre noi toţi, și Domnul te-a ales pe tine. Și atât de mult te îndrăgea, încât ţi- 
ai culcat capul la pieptul Lui. lar atunci când spânzura pe cruce, pentru mântuirea noastră, El ţi-a 
încredinţat-o pe Maria cu însăși gura Lui. Așadar tu se cuvine să duci ramura de palmier, iar noi 
vom lua trupul ei și-l vom căra până la mormânt." Pe urmă Petru s-a ridicat zicând: "Luaţi trupul!" 
Și a început să cânte: "Israel a ieșit din Egipt. Aleluia!" Ceilalți apostoli duceau sicriul împreună cu 
dânsul, iar loan mergea înainte ţinând în mâini ramura luminoasă de palmier. Și ceilalți apostoli 
cântau cu glas plin de dulceaţă. 


XI 

Atunci se întâmplă o nouă minune! O cunună uriașă de nori apăru deasupra sicriului, 
precum cercul uriaş care înconjoară de obicei luna strălucindă. lar în nori se afla oastea 
îngerilor, cântând suav și tot pământul răsuna de glasul lor plin de dulceaţă. Poporul (aproape 
cincisprezece mii de oameni) a ieşit din cetate şi cu mare mirare a prins a se-ntreba: "Ce-i cu 
glasul acesta atât de dulce?" Cineva a stat înaintea oamenilor şi le-a zis: "Maria a părăsit trupul, 
iar discipolii lui Isus o slăvesc cu cântări!" Şi privind atunci cu luare-aminte au văzut sicriul 
încoronat cu mare slavă și pe apostoli cântând cu glas puternic. lar unul dintre ei, căpetenia 
preoților iudei, plin de mânie și de ură a strigat către ceilalţi: "Uitaţi-vă ce slavă primește chivotul 
aceluia care a adus atâta tulburare printre noi și în tot neamul nostru!" Şi repezindu-se a vrut să 
răstoarne sicriul şi să prăvălească trupul Mariei la pământ. Dar pe loc mâinile i se uscară de la 
coate şi îi rămaseră agățate de sicriu. lar el începu să se zvârcolească de durere, în vreme ce 
apostolii continuau să înainteze și să cânte. Îngerii care erau în nori au lovit poporul cu orbire. 


XII 

Atunci căpetenia preoților a strigat zicând: "Te rog, sfinte Petru, nu mă lăsa la nevoie! Căci 
mi se sfâșie sufletul de chinuri cumplite. Adu-ţi aminte: când sluga portăreasă te-a recunoscut în 
pretoriu și le-a spus celorlalţi să te pârască, atunci eu ţi-am luat apărarea." Petru răspunse: "Nu eu 
trebuie să te ajut! Dacă însă vei crede din toată inima în Domnul meu Isus Hristos, pe care aceasta 
l-a purtat în pântece rămânând fecioară după naștere, atunci Domnul cel îngăduitor, care-i 
mântuiește pe cei nevrednici, te va mântui și pe tine." 

Acela răspunse: "Vrăjmașul neamului omenesc ne-a orbit inimile și a împrăștiat ceață peste 
feţele noastre, ca să nu mărturisim minunile lui Dumnezeu; ba mai mult, să-l hulim pe Hristos 
zicând: „Cadă sângele Lui peste noi și peste fiii noștri!”" Atunci Petru grăi aşa: "Blestemul acesta va 
cădea numai peste cei care nu vor crede în El. Cei ce se vor întoarce însă la Dumnezeu vor fi 
miluiţi." lar acela răspunse: "Cred tot ce-mi spui. Te rog doar, ai milă de mine și nu mă lăsa să 
mor!" 


XIII 

Atunci Petru a oprit convoiul și a zis către acela: "Dacă într-adevăr crezi din toată inima în 
Domnul Isus Hristos se vor desprinde mâinile tale de pe sicriu." Şi numai ce-a rostit el aceste 
cuvinte, că îndată s-au şi desprins mâinile de pe sicriu şi zăceau la picioarele aceluia. Dar braţele- 
i erau mai departe uscate şi chinurile nu încetaseră deloc. Atunci Petru zise iarăşi: "Vino lângă 
trup, sărută sicriul și spune: „Cred în Dumnezeu și în Fiul lui Dumnezeu, pe care aceasta l-a purtat 

în pântece, în Isus Hristos, și cred tot ceea ce mi-a spus Petru, apostolul lui Dumnezeu." lar acela 
apropiindu-se a sărutat sicriul şi îndată chinurile l-au părăsit iar mâinile i s-au vindecat. Şi a 
început să-l binecuvânteze pe Dumnezeu cu belșug de vorbe și să dea mărturii despre Hristos 
din cărțile lui Moise, încât chiar apostolii se mirau din cale-afară şi plângeau de bucurie, slăvind 
numele Domnului. 


XIV 

Atunci Petru i-a zis: "Primește ramura aceasta de palmier din mâinile fratelui nostru loan 
și intră cu ea în cetate, unde vei găsi o mulţime de orbi. Și vestește-le lor minunile lui Dumnezeu. lar 
celor care vor crede în Domnul Isus Hristos pune-le ramura de palmier peste ochi și vor vedea. Cei 
ce nu vor crede însă, vor rămâne orbi". Şi acela făcu întocmai. Îndată ce intră în cetate găsi o 
mulțime de orbi jeluindu-se astfel: "Vai de noi, căci am ajuns aidoma sodomiților, atinși de orbire. 
Nu ne-a mai rămas nimic decât să pierim."” Cum însă auziră cuvintele preotului, care se vindecase 
de orbire, au crezut în Domnul Isus Hristos, iar acela punându-le ramura de palmier peste ochi, 
ei își redobândiră văzul. Cinci dintre ei, rămași cu inima împietrită, au murit. Apoi căpetenia 
preoților s-a întors și a dat ramura de palmier apostolilor, povestindu-le toate câte s-au 
întâmplat. 


XV 

Apostolii, care o duceau pe Maria, au ajuns în valea losafatului, căci așa le arătase lor 
Domnul. Şi au așezat-o în mormânt nou, apoi l-au închis cu lespede. Ei au rămas la intrarea 
mormântului, după cum tot Domnul le poruncise. Și, iată, dintr-o dată, apare Domnul Isus 
Hristos cu o mare mulțime de îngeri, scăldat într-o lumină strălucitoare, și zice apostolilor: "Pace 
vouă!". lar ei au răspuns: "Mila Ta, Doamne, să fie cu noi, precum în Tine am nădăjduit!" Atunci 
Mântuitorul a grăit către ei şi le-a zis: "Înainte de a urca la Tatăl Meu v-am făgăduit că, atunci 
când Fiul omului va sta pe tronul slavei, și voi, cei care m-aţi urmat, la înviere veţi sta pe 
douăsprezece tronuri și veţi judeca astfel cele douăsprezece triburi ale lui Israel. Pe Maria am ales- 
o dintre cele douăsprezece triburi, la porunca Tatălui Meu, ca să locuiesc într-însa. Ce vreţi să fac 
cu ea?" Atunci Petru și ceilalți apostoli au zis: "Doamne, Tu ai ales-o pe roaba Ta preacurată, ca 
să-ţi fie sălaș de nuntă; iar noi nu suntem decât robi întru slujirea Ta. Pe toate înainte de veacuri 
le-ai știut împreună cu Tatăl, care cu Tine și cu Sfântul Duh sunteţi o singură dumnezeire egală și o 
aceeași putere nesfârșită. Dacă slava Ta are atâta putere, nouă, robilor Tăi ni se pare drept ca, 
precum Tu domnești întru slavă după ce-ai înfrânt moartea, tot așa să înviezi trupul Maicii Tale și 
să o duci pe fericită cu Tine în cer." 


XVI 

Atunci Mântuitorul a zis: "Facă-se după spusele voastre!" Și a poruncit arhanghelului 
Mihail să ia sufletul Mariei. Mihail a răsturnat piatra de la gura mormântului, iar Domnul a grăit: 
"leși, Maica mea iubită! Ție, care n-ai fost atinsă de întinarea împreunării, n-o să-ţi putrezească 
trupul în mormânt!" Şi îndată Maria s-a ridicat din groapă binecuvântând pe Domnul. Și căzând la 
picioarele Domnului îl slăvea şi zicea: "Doamne, nu pot să-ți mulțumesc pentru bunătăţile tale 
fără margini, cu care m-ai învrednicit. Numele Tău, Mântuitorule al lumii, Dumnezeu al lui Israel, 
să fie binecuvântat în veci!" 


XVII 

Și, după ce a sărutat-o, Domnul a plecat. lar sufletul ei l-a dat îngerilor, ca să-l ducă în rai. 
Apoi a zis apostolilor: "Veniți lângă mine!" lar când s-au apropiat EI i-a sărutat şi le-a zis: "Pace 
vouă! După cum mereu am fost cu voi până acum tot așa voi fi cu voi până la sfârșitul lumii." Şi 
după ce a rostit cuvintele acestea s-a suit pe un nor la cer. Şi îngerii l-au însoţit ducând-o pe 
fericita Maria în raiul lui Dumnezeu. Apostolii, și ei, au fost luaţi pe nori şi fiecare s-a întors la 
locul predicării lui, povestind minunile lui Dumnezeu și slăvindu-l pe Domnul nostru Isus 
Hristos, care trăieşte şi domnește împreună cu Tatăl şi cu Duhul Sfânt în unire desăvârşită și-ntr- 
o singură ființă în vecii vecilor. Amin. 

